Ο υπουργός Υγείας Βασίλης Κικίλιας έκανε αποδεκτή την παραίτηση του Κωνσταντίνου Πατέρα από τη θέση του διοικητή του Γ.Ν. Καρδίτσας.

Σύμφωνα με πηγές του Μεγάρου Μαξίμου, η αποδοχή της παραίτησης του διοικητή νοσοκομείου Καρδίτσας ήταν κοινή απόφαση του Κυριάκου Μητσοτάκη και του υπουργού Υγείας Βασίλη Κικίλια.

Η τοποθέτηση του 80χρονου κ. Πατέρα στη θέση του διοικητική του Γενικού Νοσοκομείου Καρδίτσας προκάλεσε πολλές αντιδράσεις και ήταν θέμα χρόνου, όπως φάνηκε, η απομάκρυνσή του, η οποία έγινε μέσω της παραίτησής του.

Υπενθυμίζεται πως ο κ. Πατέρας ήταν πολιτευτής της ΝΔ, πρώην πολιτευτής του ΛΑΟΣ και των ΑΝΕΛ και πρόεδρος του Κυνηγετικού Συλλόγου Τρικάλων.

Είναι εκπαιδευτικός, έχει διατελέσει πρόεδρος της ΕΛΜΕ Τρικάλων, πρόεδρος του Εκπολιτιστικού και Λαογραφικού Ομίλου Πιαλείας, μέλος χριστιανικών σωματείων, μέλος του ΔΣ του Α.Ο. Τρικάλων, ιδρυτικό μέλος του Συλλόγου Ιεροψαλτών Τρικάλων, μέλος συλλόγου φοιτητών στην Αγγλία και μέλος του σωματείου των μεταπτυχιακών σπουδαστών του Πανεπιστημίου του Νταντί στη Σκωτία.

Οι αντιδράσεις στο πρόσωπό του προκλήθηκαν τόσο λόγω της ηλικίας του, όσο και για την έλλειψη τυπικών προσόντων για να διοικήσει ένα νοσοκομείο.